Աֆրիկյան աղվես

Աֆրիկյան աղվես (), աղվեսների ցեղի շնազգիների ընտանիքի կաթնասուն կենդանի։ Շատ փակ կենդանիներ են, նրանց կյանքի մասին շատ քիչ բան է հայտնի։ Կազմում են 5 ենթատեսակ։

Արտաքին տեսք 
Աֆրիկյան աղվեսը իր մարմնի կառուցվածքով հիշեցնում է սովորական աղվեսին, սակայն այն ավելի փոքր է, ունի ավելի երկար ոտքեր և ականջներ։ Մարմնի երկարությունը 38-45 սմ է, զանգվածը՝ 1,5-3,6 կգ։ Գունավորումը բաց շիկակարմիր է, շագանակագույն, պոչը՝ շիկակարմրաշագանակագույն՝ սև ծայրով։ Թաթերը և մեջքը շիկակարմիր են։ Մեջքի կենտրոնում կա մուգ շերտ։ Մարմնի ստորին հատվածը, դունչը և ականջների ներսի կողմը սպիտակ են։

Վարքագիծ և ապրելակերպ 
Աֆրիկական աղվեսները վատ ուսումնասիրված կենդանիներ են։ Ենթադրվում է, որ նրանք ապրում են ոչ մեծ ընտանեկան խմբերով՝ կազմված հասուն արուից, էգից և ձագերից։ Նրանք փորում են ընդարձակ բներ՝ 15 մ երկարությամբ և 2-3 մ խորությամբ։ Այդ բները օգնում են աղվեսներին խուսափել ցերեկային շոգից, իսկ մթնշաղն ընկնելուն պես նրանք դուրս են գալիս սնունդ որոնելու։

Իր ցեղակիցների համեմատ աֆրիկյան աղվեսը ավելի բուսակեր է։ Նրա սննդակարգի մեջ են մտնում հիմնականում խոտաբույսերը, հատապտուղներն ու պտուղները։ Մարմնի փոքրության պատճառով նրանք կարողանում են որսալ միայն փոքր չափսի կենդանիներ՝ մանր կրծողներ, սողուններ և միջատներ և անողնաշարավորներ։ Այս կենդանիները կարող են իրենց սննդից ստանալ բավականաչափ խոնավություն որպեսզի կարողանան երկար, շոգ, չորային եղանակներին ապրել անապատներում։

Հղիությունը տևում է 7-8 շաբաթ։ Տալիս է 50-100 գրամանոց 3-4 ձագ, որոնք շատ արագ են մեծանում և 6-8 շաբաթականում տարբերվում են իրենց ծնողներից։

Անազատության մեջ ապրում են 3 տարի, սակայն բնության մեջ կարող են ապրել կրկնակի երկար։

Ենթատեսակներ 
Հայտնի են աֆրիկական աղվեսի հինգ տարատեսակ՝

 Vulpes pallida pallida
 Vulpes pallida cyrenaica
 Vulpes pallida edwardsi
 Vulpes pallida harterti
 Vulpes pallida oertzeni

Տարածվածություն 
Աֆրիկական աղվեսներն ապրում են Աֆրիկայում՝ Սահարա անապատից հարավ։ Տարածված են Սոմալիում, Սենեգալում, Սուդանում։

Ծանոթագրություններ 

Աղվեսներ
Շնազգիներ
Կաթնասուններ